Nieħu pjaċir ninnota kemm aħna numerużi hawnhekk illum fil-Belt Valletta biex niddiskutu l-migrazzjoni bejn il-kontinenti tagħna. Nixtieq nerġa' nirringrazzja lill-Prim Ministru Muscat talli ġentilment laqagħna hawnhekk fil-Belt Valletta. Nixtieq nirringrazzja wkoll lill-uffiċjali għolja tagħna għall-ħidma bla heda tagħhom (sas-sigħat bikrin ta' dalgħodu) sabiex iħejju għal Summit li jirnexxi. Bħalma tafu din il-laqgħa ġiet issuġġerita wara t-traġedja tad-19 ta' April, meta mijiet ta' nies tilfu ħajjithom fil-baħar Mediterran. Din kienet sejħa biex inżidu l-isforzi tagħna sabiex nippruvaw inwaqqfu milli jseħħu ġrajjiet oħra bħalha. L-Unjoni Ewropea assumiet ir-responsabbiltà diffiċli li tipprova ssalva kemm jista' jkun ħajjiet. Iżda dan ikun qed jindirizza biss is-sintomi. L-uniku mod kif nistgħu nittrattaw il-migrazzjoni hu li naħdmu flimkien. L-iskop tagħna llum hu li naqblu dwar approċċ komuni u passi konkreti sabiex il-migrazzjoni ssir skambju siewi bejn il-popli tagħna, u mhux telfa traġika għal kulħadd. Għandna responsabbiltà komuni, u jeħtieġ li nwettquha fi sħubija u solidarjetà. Għalhekk qegħdin hawn. Il-migrazzjoni toħloq kemm sfidi kif ukoll opportunitajiet u taffettwana lkoll - il-pajjiżi ta' oriġini, ta' transitu u ta' destinazzjoni. L-għadd ta' nies li qed jiċċaqalqu globalment qatt ma kien daqshekk kbir. Kemm l-Afrika kif ukoll l-Ewropa qed isibuha diffiċli ferm biex jikkontrollaw l-iskala u l-effetti tagħha fuq il-komunitajiet lokali. L-ewwel nett, waħda mill-ikbar responsabbiltajiet tagħna hi li nindirizzaw mill-għeruq ir-raġunijiet għaċ-ċaqliq li qiegħed iseħħ. Hu dmirna, bħala mexxejja, li nieħdu ħsieb li n-nies ma jħossux il-ħtieġa li jissograw ħajjithom biex jilħqu l-aspirazzjonijiet tagħhom. Is-sigurtà u l-opportunità huma aspetti li l-Ewropa u l-Afrika diġà qed jaħdmu flimkien fuqhom. U ser inkomplu nagħmlu dan. Dan ifisser li l-għajnuna mifruxa tagħna għall-iżvilupp nagħmluha aktar effiċjenti, tkun aktar indirizzata, u li noħolqu aktar opportunitajiet ta' xogħol għaż-żgħażagħ. Ifisser ukoll li nżidu l-isforzi sabiex nevitaw u nwaqqfu l-konflitti, u li ngħinu lill-pajjiżi jibnu sistemi ta' gvern responsabbli u miftuħa, isaħħu l-istat tad-dritt u jirrispettaw id-drittijiet tal-bniedem. It-tieni, l-aspirazzjonijiet u l-bżonnijiet tan-nies għandhom jintlaħqu l-ewwel u qabel kollox f'pajjiżhom. Il-migrazzjoni legali tista' toffri opportunitajiet għal uħud, iżda mhux għal kulħadd. Ir-rotot għall-migrazzjoni legali lejn l-Ewropa għandhom jibqgħu miftuħa; il-mobbiltà bejn iż-żewġ kontinenti hija mutur ta' tkabbir fuq iż-żewġ naħat. It-tielet, u dan hu qasam kruċjali għal azzjoni urġenti, jeħtieġ nagħmlu aktar biex inwaqqfu t-traffikar ta' bnedmin u l-faċilitazzjoni ta' dħul klandestin ta' migranti minn gruppi kriminali motivati biss mill-profitt. Ir-raba', ħafna drabi fl-imgħoddi l-pajjiżi tal-UE u dawk Afrikani pprovdew protezzjoni internazzjonali lil min kellu dritt għaliha. Aħna lesti nżidu s-sostenn tagħna biex ngħinukom tieħdu ħsieb il-persuni spostati ġewwa l-Afrika. Fl-istess ħin, ser inkomplu noffru protezzjoni internazzjonali lil min għandu dritt għaliha. Fl-aħħar, iżda żgur mhux l-inqas, huma essenzjali r-ritorn u r-riammissjoni kif suppost ta' dawk li mhumiex intitolati għal protezzjoni internazzjonali. Din hija regola internazzjonali, u responsabbiltà tal-istati lejn iċ-ċittadini. Biex il-bibien jibqgħu miftuħa għar-refuġjati u l-migranti legali, il-migranti irregolari għandhom jintbagħtu lura b'mod effettiv u malajr. Ir-ritorn volontarju hu dejjem ippreferut. Iżda meta dan ma jkunx possibbli, ir-ritorn mhux volontarju hu prerekwiżit ta' politika tal-migrazzjoni mħaddma tajjeb. U wara r-ritorn, jeħtieġ naħdmu flimkien biex dawn in-nies jerġgħu jintegraw ruħhom u biex nagħtuhom il-mezzi sabiex jilħqu l-aspirazzjonijiet tagħhom. L-Ewropa qed terfa' r-responsabbiltà tagħha - issalva l-ħajjiet, tilqa' r-refuġjati u lil min għandu dritt għal protezzjoni internazzjonali, toffri aktar rotot organizzati għall-migrazzjoni legali, u tkisser l-organizzazzjonijiet kriminali. Neħtieġu l-għajnuna ta' sħabna l-Afrikani biex nindirizzaw aħjar l-isfidi komuni tagħna. F'din m'għandniex għażla ħlief li nkunu sħab. Wieħed mill-punti ta' forza tas-sħubija tagħna hu li jista' jkollna konverżazzjonijiet skjetti u sinċiera anke fuq suġġetti diffiċli. Minn dawn ikollna l-ħin kollu fl-UE. Il-migrazzjoni hija suġġett politiku sensittiv fi ħdan u fost l-istati membri tal-UE, kif ninsab ċert li hija wkoll fost l-istati Afrikani. Iżda jeħtieġ niddiskutuha biex insibu l-aħjar triq 'il quddiem għalina lkoll. Nistenna bil-ħerqa d-diskussjonijiet skjetti u sinċiera bejnietna. U aktar minn hekk, nittama li nieħdu l-azzjoni meħtieġa biex insawru l-kooperazzjoni futura tagħna. Jeħtieġ li l-prinċipji tagħna nsarrfuhom f'azzjoni. Grazzi. Ara l-paġna tal-laqgħa